洛橋寒食日作十韻
作者：白居易
朝代：唐

paragraphs: 上苑風煙好，中橋道路平。
蹴毬塵不起，潑火雨新晴。
宿醉頭仍重，晨遊眼乍明。
老慵雖省事，春誘尚多情。
遇客踟躕立，尋花取次行。
連錢嚼金勒，鑿落寫銀罌。
府醞傷教送，官娃豈要迎。
舞腰那及柳，歌舌不如鶯。
鄉國真堪戀，光陰可合輕。
三年遇寒食，盡在洛陽城。